**Voimistelu- ja urheiluseura Oulun Tarmo ry** on vuonna 1907 perustettu oululainen urheilun yleisseura, jonka lajeina ovat nyrkkeily, suunnistus, pyöräily, pikaluistelu, rullaluistelu, naisvoimistelu, salibandy, jalkapallo, futsal ja koripallo.

Naisten harrastekoripallo on uusin lisäys Tarmon lajivalikoimaan.

Historia
--------

Sosiaalidemokraattisen Nuorisoliiton urheiluseuran perustamiskokous pidettiin 19. elokuuta 1907 Oulussa Heinätorin koululla. Jatkokokous päätti ottaa nimen Sosiaalidemokraattisen Nuorisoliiton Voimistelu- ja Urheiluseura Tarmo. Seuran toiminnan keskipisteeksi muodostui vuonna 1914 seuralle Välivainiolta ostettu myöhemmin Tarmolaksi kutsuttu toimitila. Työväen Urheiluliitto (TUL) perustettiin 26. tammikuuta 1919 Helsingissä. Puheenjohtaja Erkki Suonperä edusti kokouksessa Tarmon lisäksi Koskelankylän Rientoa, VPK:n Sauvaa, Raahen Ponnistusta ja Kemin Intoa. Yhteiskunnallisesti uhkaavat kommunistiset järjestöt päätettiin lopettaa Suomessa, joten Tarmokin lopetettiin 13. lokakuuta 1931. Kommunistilakien tuomioiden pelossa kymmenkunta seura-aktiivia loikkasi tällöin Neuvostoliittoon, enemmistö kohtalokkain seurauksin.

Kun Tarmon tilalle perustettiin Oulun Kisa-Toverit, sitä ei hyväksytty TUL:n jäseneksi. Sen seurauksena tarmolaiset joutuivat toimimaan olemassaolevissa työläisurheiluseuroissa, joista vuonna 1930 perustettu rautatieläisten perustama Oulun Kisko tuli entisten tarmolaisten seuraksi seuraavaksi 15 vuodeksi.

Tarmo perustettiin uudelleen 26. lokakuuta 1945 parinkymmenen vanhan tarmolaisen voimin.

Myöhemmät ajat
--------------

Aikoinaan myös jääpallo kuului seuran ohjelmaan. Tarmon joukkue pelasikin 1950–1970-luvuilla yhteensä viisi kautta pääsarjassa.

Kaudella 2007 seura juhli satavuotista taivaltaan erilaisten tapahtumien merkeissä. Varsinaisen pääjuhlan sijoittuessa syksylle, luistelijat järjestivät Oulussa pikaluistelun SM-kisat ja jalkapalloilijat kohtasivat Suomen Cupin 4. kierroksella Rovaniemen Palloseuran. Ottelu oli samalla myös osa Palloliiton satavuotisjuhlakiertuetta sekä Palloliiton valitsema Suomen Cupin neljännen kierroksen Kierroksen Ottelu.

Jalkapallo
----------

Jalkapalloilussa seuran paras saavutus on vuodelta 1968, jolloin joukkue pelasi Suomen toiseksi korkeimmalla sarjatasolla eli Suomi-sarjassa. Vuonna 2008 joukkue pelasi Pohjois-Suomen Kolmosta sijoittuen viidenneksi. Joukkue osallistuu myös futsalin Kakkoseen, jossa kausi 2007–2008 ei tuonut nousua Ykköseen hyvistä karsinnoista huolimatta. Vuonna 2015 toimintaan kuuluu miesten joukkueen lisäksi naisten kilpa- ja harrastejoukkueet ja C-junioripoikien joukkue.

Pika- ja rullaluistelu
----------------------

Oulun Tarmosta kehittyi 1950-luvulla TUL:n parhaita pikaluisteluseuroja. Keskeinen toimija seuran pikaluistelussa on ollut Pentti Kiiskinen, itsekin aktiivi pikaluistelija. Seuran historian menestyneimpiä pikaluistelijoita ovat olleet Rovaniemeltä Ouluun siirtynyt 1980-luvun olympiakävijä Jouko Vesterlund sekä 2010-luvulla MM-kisojen joukkuemitalisti Harri Levo.

Oulun Tarmon luistelu- ja pyöräilyjaosto järjestää vuosittain elokuussa Pohjois-Suomen ainoan rullaluistelumaratonin Oulun Virpiniemessä.

Pyöräily
--------

Maantiepyöräily on ollut keskeinen laji TUL:n urheilussa. Oulun Tarmon menestynein maantiepyöräilijä on ollut Leena Schönberg, joka saavutti 1970-luvun loppupuoliskolla kaksi SM-hopeamitalia maantieajossa (1977 ja 1978) ja SM-pronssin takaa-ajossa Helsingin velodromilla (1978). Schönberg saavuti kolme TUL:n mestaruutta eli maantieajossa (1976), takaa-ajossa (1978) ja aika-ajossa (1979).

Nyrkkeily
---------

Oulun Tarmo otti nyrkkeilyn lajikseen vuonna 1923. Tarmon nyrkkeilyn kultakausi osui 1970- ja 80-luvun vaihteeseen, jolloin tarmolaisista iskijöistä erityisesti Erik Nikkinen, Kalevi Kosunen, Antti Juntumaa ja Juha Hänninen olivat kansainvälisestikin menestyneistä nyrkkeilijöitä. Tarmon nyrkkeilyn valmentajana toimi tällöin Toivo "Topi" Mikkola. Muita tunnettuja ja kansallisesti menestyneitä nyrkkeilijöitä olivat Jukka Lappalainen, Keijo Pyykkö, Jyri Paakkunainen, Ilkka Juntumaa, Markku Kalliorinne ja Petri Hirvasniemi. Viimeisin menestys Tarmon nyrkkeilijältä on ollut SM-pronssia vuonna 2006 Kalle Tolonen.

Tultaessa 2020-luvulle Raksilassa toimivan Tarmon nyrkkeilyn toimintamuotona kilpanyrkkeilyn lisäksi on kuntonyrkkeily.

Lähteet
-------

1. ↑  Voimistelu- ja urheiluseura Oulun Tarmo ry *Yhdistysnetti*.  30.5.2017. Helsinki:  Patentti- ja rekisterihallitus. Viitattu 30.5.2017.
2. 1 2  Sillanpää, Tapani: Työläisnuoret perustivat Tarmon sosiaalidemokaraattisen osastonsa alaosastoksi.  *Oulun Tarmo 100 vuotta*, 2007, s. 15. Oulu:  Oulun Tarmo ry.
3. ↑  Sata vuotta urheilun iloa ja aatteen paloa *Kaleva*.  13.10.2007. Viitattu 14.10.2007.
4. ↑  Kiiskinen, Pentti: Pyöräilyä Oulun Tarmossa alusta alkaen.  *Oulun Tarmo 100 vuotta*, 2007, s. 15. Oulu:  Oulun Tarmo ry.
5. ↑   cyclingarchives.com: Leena Schönberg (englanniksi)
6. ↑  Ollila, Jarmo: Tarmon nyrkit ovat puhuneet jo vuodesta 1923.  *Oulun Tarmo 100 vuotta*, 2007, s. 12. Oulu:  Oulun Tarmo ry.

Aiheesta muualla
----------------

* Oulun Tarmon kotisivut

Oulun urheilu

|  |  |
| --- | --- |
| Liikuntapaikat | 
* Castrenin kenttä
* Heinäpään jalkapallohalli
* Heinäpään urheilukeskus
* Iinatin moottoriurheilukeskus
* Kisakangas
* Linnanmaan jäähalli
* Linnanmaan liikuntahalli
* Lintulan urheilukeskus
* Ouluhalli
* Oulun jäähalli
* Oulun uimahalli
* Oulun urheilutalo
* Äimäraution ravirata
* Raatin liikuntakeskus
* Raatin stadion
* Raksilan pesäpallostadion
* Sankivaaran golfkenttä
* Virpiniemi

 |
| Urheiluseurat | 
* AC Oulu
* Laser HT
* Merikoski SBT
* Northern Lights
* Oulun Kärpät
* Oulun Lippo
* Oulun Luistinseura
* Oulun Merenkävijät
* Oulun NMKY
* Oulun Työväen Palloilijat
* Oulun Palloseura
* Oulun Purjehdusseura
* Oulun Pyrintö
* Oulun Tarmo
* Oulun Työväen Pursiseura
* Oulun Uinti
* RB-Oulu
* SK Pohjantähti
* Tervarit
* Ylikiimingin Nuijamiehet

 |
| Urheilutapahtumat | 
* Oulu Ocean Race
* Oulun Tervahiihto

 |